ג'ייסון סודייקיס

דניאל ג'ייסון סודייקיס (באנגלית: Daniel Jason Sudeikis; נולד ב-18 בספטמבר 1975) הוא שחקן וקומיקאי אמריקאי. מוכר בזכות היותו כחבר צוות בפאנל התוכנית "סאטרדיי נייט לייב" (2013-2005) ברשת NBC, ובזכות הופעותיו בקומדיות "אקסית במצור", "איך להיפטר מהבוס", "רווקים לשבוע", "אנחנו המילרים". משנת 2021 מככב סודייקיס בסדרה "טד לאסו" בתפקיד הראשי, עליו זכה בשני פרסי גלובוס הזהב ובשני פרסי אמי. טיים מגזין הכתיר את סודייקיס כאחד ממאה האנשים המשפיעים ביותר של שנת 2021. דניאל ג'ייסון סודייקיס נולד בעיר פיירפקס, וירג'יניה שבארצות הברית. הוריו הם קתרין סודייקיס (במקור וונדט), סוכנת נסיעות ואיש העסקים דניאל ג'וזף סודייקיס. אביו ממוצא אירי וליטאי, ואילו אימו ממוצא גרמני ואירי. סודייקיס גדל לצד שתי אחיותיו קריסטין ולינדזי והתחנך בעיר אוברלאנד פארק שבקנזס. דודו הוא כוכב קומדיית המצבים "חופשי על הבר", ג'ורג' וונדט (אנ'), וסבא רבא שלו הוא הצלם טום הווארד, שידוע בעיקר בשל התמונה המפורסמת של ההוצאה להורג של רות סניידר, שהצליח להבריח את התמונה מכלא סינג סינג ולפרסמו בניו יורק דיילי ניוז. הוא נולד עם תתרנות שגרמה לו להיות ללא חוש ריח וכמעט ללא חוש טעם. הוא למד בתיכון Shawnee Mission West, ולאחר מכן התקבל למכללה הקהילתית "פורט סקוט" בעזרת מלגת כדורסל אך פרש ממנה בשנה השנייה. החל את דרכו כקומיקאי מתחיל בארגון הקומי "קומדי ספורטז" שבקנזס סיטי. לאחר מכן עבר להתגורר בשיקגו שם שיחק ב"תיאטרון איי. או" והיה ממקימי ההרכב הקומי " J.T.S. Brown". ערך מורחב – סאטרדיי נייט לייב בשנת 2003 התקבל סודייקיס ככותב לתוכנית הבידור "סאטרדיי נייט לייב" לעונה ה-29 שלה, ובשנת 2005 הפך לחבר בצוות השחקנים הראשי בתוכנית. סודייקיס התפרסם בתוכנית בזכות שלל חיקויו ובעיקר בזכות זה של הזמר טיילור היקס. סודייקיס היה אחד מהתסריטאים הראשיים של התוכנית בעונות 30-29 בכך שכתב כ-37 פרקים. בחודש מאי 2013 הייתה זו הופעתו האחרונה של סודייקיס בתוכנית בעונה ה-38. לאחר מכן חזר מדי פעם בהופעות אורח כאשר גילם את נשיא ארצות הברית ג'ו ביידן ואת המועמד לנשיאות מיט רומני. ב-2021, הנחה את הפרק הרביעי של העונה ה-47 של התוכנית והופיע בה בדמויותיו המוכרות, בין היתר כביידן. בשנת 2007 שיחק סודייקיס בסרטים "ביל" "עשר" ו"לעקוב אחרי הבלשים". בנוסף הוא החל את תפקיד האורח הגדול שלו בקומדיית המצבים המצליחה "רוק 30" בתור עורך הדין פלוייד דיברבר. ב-2008 התפרסם לראשונה בקומדיה קולנועית, "מה שקורה בווגאס" בתור מייסון ארוסהּ של ג'וי פאולר (קמרון דיאז). בשנת 2009, הוא החל לדבב את דמויותיהם של הולט וטרי בסדרה "המופע של קליבלנד" עד לירידת הסדרה ב-2013. ב-2010 הופיע בקומדיית הפעולה "אקסית במצור" בתפקיד סטיוארט, חברה לעבודה של הכתבת ניקול הארלי (ג'ניפר אניסטון) ובקומדיה "הולכים רחוק" בתור בוקס חברו התומך של גארט (ג'סטין לונג). בנוסף, הוא התארח בשני פרקים בסדרה "פילדלפיה זורחת". ב-2011 שיחק סודייקיס בקומדיות "איך להיפטר מהבוס" בתפקיד רואה החשבון קורט באקמן ו"רווקים לשבוע" לצידו של אוון וילסון. בשנת 2013, שיחק בסרטים "סרט 43", "חברים לשתייה", "אנחנו המילרים" לצד ג'ניפר אניסטון ודיבב את דמותו של פרופסור בומבה בסרט האנימציה "הממלכה הסודית". בשנת 2014, שיחק בסרט ההמשך "איך להיפטר מהבוס 2". בשנים 2015–2018 שיחק בשלושה עשר פרקים בסדרה הקומית "האיש האחרון בעולם", בתור אחיו של ויל פורטה. בשנת 2016 שיחק בקומדיית הפעולה "מאסטר מיינדס" לצידם של זאק גאליפנאקיס, קריסטן ויג ואוון וילסון. בשנת 2017 שיחק במותחן "קולוסאל", לצד אן האת'וויי. בשנת 2020 שיחק בתפקיד הראשי בסדרה ״טד לאסו״ באפל TV פלוס. על תפקידו בסדרה זכה בשני פרסי גלובוס הזהב ובשני פרסי אמי לשחקן הטוב ביותר בסדרת קומדיה. באוקטובר 2023, סודייקיס, יחד עם שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס. הקמפיין שהושק לצד המכתב נקרא #NoHostageLeftBehind. המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס. ביוני 2004 נישא סודייקיס לתסריטאית האמריקאית קיי קאנון (אנ'), לאחר חמש שנים של זוגיות. בני הזוג נפרדו ב-2008 והתגרשו בפברואר 2010. בנובמבר 2011, סודייקיס החל לצאת עם השחקנית האמריקאית אוליביה ויילד. הם התארסו בינואר 2013. יש להם בן, אוטיס אלכסנדר, שנולד ב-23 באפריל 2014, ובת, דייזי ג'וזפין, שנולדה ב-11 באוקטובר 2016. בנובמבר 2020, דווח כי סודייקיס וויילד נפרדו. מדיה וקבצים בנושא ג'ייסון סודייקיס בוויקישיתוף ג'ייסון סודייקיס, במסד הנתונים הקולנועיים IMDb (באנגלית) ג'ייסון סודייקיס, באתר "אידיבי", מאגר הידע העברי לקולנוע ישראלי ועולמי ג'ייסון סודייקיס, באתר AllMovie (באנגלית) ג'ייסון סודייקיס, באתר Rotten Tomatoes (באנגלית) ג'ייסון סודייקיס, באתר Box Office Mojo (באנגלית) ג'ייסון סודייקיס, במסד הנתונים הקולנועיים KinoPoisk (ברוסית) ג'ייסון סודייקיס, באתר Discogs (באנגלית) דודי כספי, "זה באמת סרט רציני", באתר ישראל היום, 1 ביוני 2016 אמיר בוגן‏, היפה והחיה: ריאיון עם ג'ייסון סודיקיס על "קולוסאל" על שוביניזם, מפלצות ואן האת'וויי,, באתר וואלה, 25 ביוני 2017 "The TIME 100: THE 100 Most Influential People of 2021", טיים מגזין, September 15, 2021. Retrieved on September 23, 2021. Matt Donnelly, Hollywood Stars and Executives Thank President Biden for Leadership, Call for Release of All Hamas Hostages, Variety, ‏2023-10-23 (באנגלית אמריקאית) עומר דניאל, אחרי שבע שנות אירוסים: אוליביה ווילד וג'ייסון סודייקיס נפרדו, במדור "פנאי פלוס" באתר ynet‏, 14 בנובמבר 2020 Taylor Swift, 'Barbie' and 'Grey's Anatomy' Score at 2024 People's Choice Awards: See the Full List of Winners, Peoplemag (באנגלית) Alli Rosenbloom, Lisa Respers France, SAG Awards 2024: Winners list, CNN, ‏2024-02-25 (באנגלית)